C 78/42
3.5.5.
BG
Официален вестник на Европейския съюз
18.2.2022 г.
На „имитиращи“ ароматизанти 1. наименованията на спиртните напитки (както категории, така и ГУ) се използват единствено: а. за описание, представяне или етикетиране на спиртна напитка, отговаряща на изискванията на съответната категория или ГУ, или б. в съставен термин, загатване, списък на съставките, смес или бленд в съответствие с приложимите разпоредби. 2.
Изключение: официалното наименование на категория спиртни напитки (а не на ГУ за спиртни напитки) се използва за определяне: а. на ароматизант или б. храна, различна от напитка, ароматизирана с този ароматизант, дори ако те не отговарят на разпоредбите относно загатванията, при условие че тези официални наименования се допълват от термина „с аромат на“ или друг подобен термин.
3.5.6.
Загатвания за ГУ Освен препоръката да не се използват „сходни“ съставки (с изключение при други спиртни напитки, в съответствие с разпоредбите относно загатванията), всяко загатване за спиртна напитка с географско указание следва също така да отговаря на условието вкусът да се разпознава и да може да бъде приписан основно на това географско указание.
Последното изискване прави проверките особено обременяващи, тъй като вече е доста трудно да се контролира наличието на автентично whisky (уиски) или кайсиева спиртна напитка в храни като сладкиш, шоколад или кисело мляко, но е още по-трудно да се извършат анализи и проверки на органолептичните свойства, ако например whisky (уискито) е Scotch Whisky или кайсиевата спиртна напитка е Kecskeméti barackpálinka.
Препоръчва се проверките да бъдат съсредоточени върху документацията, която може да бъде намерена в производствените обекти по време на проверките на място: от производителя на храни като сладкиш, шоколад и др. (в горните примери) може да бъде поискано да идентифицира доставчика на спиртни напитки, обозначени с ГУ, и да предостави товарителници и документация.
Възможно е също така да е сключено специално споразумение с доставчика относно автентичността на продукта.
Наличието на такава документация може да допринесе за доказване на автентичността.
Липсата на документация с доставчика обаче не означава непременно измама, но може да бъде основание за извършване на допълнителни проучвания.
Ако проследяването на документация не предостави достатъчно гаранции и все още съществуват съмнения, могат да се използват анализи.
В зависимост от случая би било целесъобразно да се приложи спектрометрия на изотопната маса и като отправна точка да се използват бази данни на стойностите на изотопите.
#40 — Примери:
На семинара относно проверките, организиран от ГД „Земеделие и развитие на селските райони“ през 2018 г., беше представен пример за това как може да се провери дали водката е произведена в Полша или Швеция чрез стойностите на изотопите на използваната вода, тъй като те са различни в северната част.
В случая на Kecskeméti barackpálinka се използват кайсии и с тях би могло да се създаде специфичен модел, който може да бъде проследен при извършването на анализа на изотопите.
Разбира се, тези анализи може да изглеждат сложни, но това е просто възможен метод за идентифициране на продукта, а не системно изискване.
Компетентният орган трябва да определи най-добрия инструмент, който да се използва.